[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.5.2007

COM(2007)227 τελικό

2007/0085(CNS)

2007/0086(CNS)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

σχετικά με προτάσεις για την τροποποίηση του κανονισμού (EΚ) αριθ. 318/2006 του Συμβουλίου για την κοινή οργάνωση των αγορών στον τομέα της ζάχαρης και του κανονισμού (ΕΚ) αριθ. 320/2006 του Συμβουλίου για την θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα – Τμήμα I –

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 320/2006 για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 318/2006 για την κοινή οργάνωση των αγορών στον τομέα της ζάχαρης – Τμήμα II –

( υποβάλλονται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Περιεχόμενο της πρότασης

Η μεταρρύθμιση του τομέα της ζάχαρης, η οποία θεσπίστηκε τον Νοέμβριο 2005 και αποτέλεσε αντικείμενο του κανονισμού (ΕΚ) αριθ. 318/2006 του Συμβουλίου αποβλέπει στη διασφάλιση της βιωσιμότητας του τομέα της ζάχαρης στην ΕΕ. Σε ένα μελλοντικό πλαίσιο έντονου ανταγωνισμού, είναι απαραίτητο να μειωθούν σταδιακά οι τιμές στην εγχώρια αγορά και η παραγωγή της ΕΕ.

Για να διευκολυνθεί η εκούσια μείωση της παραγωγής της ΕΕ, θεσπίστηκε καθεστώς για τη χορήγηση ενίσχυσης αναδιάρθρωσης στις επιχειρήσεις παραγωγής ζάχαρης. Εφόσον κριθεί σκόπιμο, μετά τη λήξη της περιόδου αναδιάρθρωσης το 2010, θα είναι δυνατή μία τελευταία προσαρμογή της παραγωγής της ΕΕ με γραμμική μείωση των ποσοστώσεων που θα αποφασίσει η Επιτροπή.

Το νέο καθεστώς για τη ζάχαρη προβλέπει επίσης ένα μηχανισμό απόσυρσης. Το μέσο αυτό αποβλέπει στην προσαρμογή των επιπέδων παραγωγής σε ετήσια βάση με απώτερο σκοπό να διασφαλιστεί η εξισορρόπηση της αγοράς σε επίπεδο που πλησιάζει την τιμή αναφοράς. Ο νέος μηχανισμός εφαρμόζεται στη ζάχαρη που παράγεται στο πλαίσιο ποσόστωσης και στηρίζεται στην απόσυρση βάσει ποσοστού, το οποίο αποφασίζεται τον Οκτώβριο για την τρέχουσα περίοδο εμπορίας.

2. Λειτουργία της νέας ΚΟΑ για τη ζάχαρη

Κατά το 2006/2007, πρώτο έτος εφαρμογής της αναμορφωμένης ΚΟΑ για τη ζάχαρη, η αποποίηση ποσοστώσεων στο πλαίσιο του καθεστώς αναδιάρθρωσης ανήλθε σε 1,5 εκατ. τόνους. Η μείωση αντισταθμίστηκε μερικώς με τη χορήγηση πρόσθετων ποσοστώσεων 1 εκατ. τόνων για τη ζάχαρη και την ισογλυκόζη, όπως προέβλεπε η μεταρρύθμιση.

Δεδομένου ότι μετά τη μεταρρύθμιση οι εξαγωγές περιορίζονται σε 1 374 εκατ. τόνους ετησίως (αντί των 4,6 εκατ. τόνων κατά μέσο όρο τις προηγούμενες περιόδους εμπορίας), προβλέφθηκε στις αρχές του 2006 η δημιουργία ανισορροπίας στην αγορά. Βάσει ειδικών μέτρων που αποβλέπουν στη διευκόλυνση της μετάβασης από την παλαιά στη νέα ΚΟΑ, η Επιτροπή αποφάσισε, τον Μάρτιο 2006, να προβεί σε έκτακτη προληπτική απόσυρση για την περίοδο εμπορίας 2006/2007, με :

- τον καθορισμό ορίου, το οποίο προκύπτει από την εφαρμογή ενός συντελεστή στη χορηγηθείσα ποσόστωση, το οποίο επέτρεψε στις επιχειρήσεις να περιορίσουν την παραγωγή στο πλαίσιο ποσόστωσης στο επίπεδο του ορίου,

- διαφοροποίηση του ορίου ανά κράτος μέλος ώστε να ληφθεί υπόψη τόσο η ανταπόκρισή τους στο καθεστώς αναδιάρθρωσης όσο και οι παλαιές ποσοστώσεις “Α” και “B”.

Το μέτρο αυτό οδήγησε εν μέρει στη μείωση της παραγωγής ζάχαρης και εν μέρει στη μεταφορά της ζάχαρης ή τη χρησιμοποίησή της για βιομηχανικούς σκοπούς (1,1 εκατ. τόνοι). Τον Οκτώβριο 2006, βάσει επικαιροποιημένων προβλέψεων, προέκυψε ότι η ισορροπία της αγοράς είχε αποκατασταθεί σχετικά και δεν κρίθηκε απαραίτητη η περαιτέρω απόσυρση.

Για την περίοδο εμπορίας 2007/2008, δηλαδή το δεύτερο έτος εφαρμογής της αναμορφωμένης ΚΟΑ για τη ζάχαρη, αποφασίστηκε η αποδέσμευση ποσοστώσεων στο πλαίσιο του καθεστώτος αναδιάρθρωσης οι οποίες ανήλθαν σε 0,7 εκατ. τόνους, δηλ. ποσότητα πολύ μικρότερη από τον αναμενόμενο στόχο των 5 εκατ. τόνων.

Ως εκ τούτου, στις αρχές του 2007, οι προβλέψεις για την περίοδο εμπορίας 2007/2008 εμφάνιζαν αναμενόμενη πλεονάζουσα προσφορά 4 εκατ. τόνων. Βάσει των ειδικών αρμοδιοτήτων που της μεταβιβάζονται για την αντιμετώπιση κρίσεων, η Επιτροπή αποφάσισε τον Μάρτιο 2007 να αποσύρει από την αγορά ποσοστώσεις που αντιστοιχούν σε 2 εκατ. τόνους ζάχαρης. Κατά παρέκκλιση του κανονισμού (ΕΚ) αριθ. 318/2006, το ειδικό αυτό μέτρο περιλάμβανε:

- τη θέσπιση, πριν από την σπορά ζαχαροτεύτλων, απόφασης για τη μείωση της παραγωγής ζαχαροτεύτλων και ζάχαρης,

- τη δυνατότητα για τις επιχειρήσεις που μειώνουν την παραγωγή τους να απαλλαγούν από την υποχρέωση αποθεματοποίησης 13,5% της παραγωγής τους βάσει ποσόστωσης,

- διαφοροποίηση του ορίου ανά κράτος μέλος ώστε να ληφθεί υπόψη η ανταπόκριση κάθε κράτους μέλους στο καθεστώς αναδιάρθρωσης.

3. Θέματα

Απόσυρση

Δυνάμει του άρθρου 19 του κανονισμού (ΕΚ) αριθ. 318/2006 του Συμβουλίου, η Επιτροπή καθορίζει τον Οκτώβριο ποσοστό απόσυρσης συμβατό με την ισορροπία της αγοράς. Κάθε επιχείρηση οφείλει να αποθεματοποιεί, ιδίαις δαπάνες, ποσότητα ζάχαρης που αντιστοιχεί στο καθορισμένο ποσοστό, το οποίο εφαρμόζεται στην παραγωγή της ζάχαρης βάσει ποσόστωσης. Οι αποσυρόμενες ποσότητες ζάχαρης θεωρείται ότι αποτελούν μέρος της παραγωγής της επόμενης περιόδου εμπορίας.

Το άρθρο 19 επιδέχεται μικρές αναπροσαρμογές του επιπέδου παραγωγής βάσει ποσόστωσης στο πλαίσιο μιας ανισορροπίας της κοινοτικής αγοράς η οποία, σύμφωνα με τις προβλέψεις, είναι περιορισμένη. Σε περίπτωση αναπροσαρμογής, η λήψη , τον Οκτώβριο, στην αρχή κάθε περιόδου εμπορίας, απόφασης οποία θα στηρίζεται σε ακριβή στοιχεία σχετικά με την παραγωγή είναι αποτελεσματική και η υποχρεωτική αποθεματοποίηση των πλεονασματικών ποσοτήτων με δαπάνες του κλάδου δεν συνεπάγεται μεγάλη επιβάρυνση για τους παραγωγούς.

Ωστόσο, η περιορισμένη ανταπόκριση στο καθεστώς αναδιάρθρωσης οδηγεί σε σημαντικές ανισορροπίες της αγοράς οι οποίες είναι δυνατόν να προβλεφθούν πολύ πριν από την έναρξη της περιόδου εμπορίας – αμέσως μετά τη λήξη της προθεσμίας υποβολής των αιτήσεων για το ταμείο αναδιάρθρωσης. Στο πλαίσιο αυτό, με τον υπάρχοντα μηχανισμό απόσυρσης, όλα τα ζαχαρότευτλα που είναι απαραίτητα για την παραγωγή της συνολικής ποσόστωσης πρέπει να έχουν σπαρθεί, προκαλώντας την παραγωγή πλεονασματικών ποσοτήτων ζάχαρης, οι οποίες στη συνέχεια αποσύρονται από την αγορά και αποθεματοποιούνται με δαπάνες των παραγωγών.

Καθεστώς αναδιάρθρωσης

Η μείωση των τιμών ήταν μέχρι σήμερα περιορισμένη για τους μεταποιητές και δεν έχει ακόμη γίνει αισθητή στους καλλιεργητές (οι οποίοι λαμβάνουν τις ενισχύσεις για τα ζαχαρότευτλά τους με σημαντική καθυστέρηση και σε δόσεις, σύμφωνα με τη διεπαγγελματική συμφωνία). Κατά συνέπεια, οι παραγωγοί, και ιδίως οι παραγωγοί ζαχαροτεύτλων, δεν έχουν ακόμη αντιδράσει στα μηνύματα των τιμών της αγοράς.

Οι μεταποιητές έχουν αποθαρρυνθεί από το γεγονός ότι τα κράτη μέλη έχουν τη δυνατότητα να μειώσουν την ποσόστωσή τους κατά 25% στη διάρκεια των δύο πρώτων ετών της περιόδου αναδιάρθρωσης με σκοπό την ανακατανομή της στους λοιπούς παραγωγούς ζάχαρης[1]. Παρόλο που δεν έχουν κάνει χρήση της δυνατότητας αυτής, τα κράτη μέλη έχουν απειλήσει πως θα το πράξουν.

Οι μεταποιητές αισθάνονται κάποια ανασφάλεια εφόσον τα κράτη μέλη μπορούν να καθορίζουν το ποσοστό της ενίσχυσης που πρόκειται να χορηγηθεί στους γεωργούς πάνω από το ελάχιστο όριο του 10%. Συνεπώς, οφείλουν να καταρτίσουν σχέδιο αναδιάρθρωσης χωρίς να γνωρίζουν το ακριβές ποσό που θα τους διατεθεί.

4. Αποτελέσματα των διαβουλεύσεων με τα ενδιαφερόμενα μέρη

Οι διαβουλεύσεις με τα ενδιαφερόμενα μέρη των αγορών στον τομέα της ζάχαρης διεξήχθησαν στο πλαίσιο της συμβουλευτικής ομάδας για τη ζάχαρη στις 12 Φεβρουαρίου 2007. Οι συμμετέχοντες κλήθηκαν να εκφράσουν τις απόψεις τους όσον αφορά τον τρόπο βελτίωσης της αποτελεσματικότητας του ταμείου αναδιάρθρωσης. Η Ευρωπαϊκή Επιτροπή Παραγωγών Ζάχαρης (CEFS) παρουσίασε την επίσημη πρότασή της. Η Διεθνής Συνομοσπονδία Παραγωγών Τεύτλων (CIBE) εξέφρασε επίσης τις απόψεις της.

Στη διάρκεια του Φεβρουαρίου και του Μαρτίου διεξήχθη μία σειρά συνεδριάσεων, σε διάφορα επίπεδα. Επίσημες θέσεις απεστάλησαν επίσης με ηλεκτρονικό ταχυδρομείο.

Κατάλογος των συνεδριάσεων

CEFS:

13 Μαρτίου 2007 με τις υπηρεσίες

28 Μαρτίου 2007 με τις υπηρεσίες και την CIBE

CIBE:

14 Μαρτίου 2007 με τις υπηρεσίες,

20 Μαρτίου με τον Επίτροπο

28 Μαρτίου 2007 με τις υπηρεσίες και την CEFS

AAF – Ευρωπαϊκή Ένωση Αμυλοποιών (European starch producers):

28 Φεβρουαρίου 2007 με τις υπηρεσίες

Ηλεκτρονικό ταχυδρομείο με επίσημη θέση

Επιστολή της AAF της 20ης Μαρτίου 2007.

5. Προτεινόμενα μέτρα

Απόσυρση

Θα πρέπει να τροποποιηθεί το άρθρο 19 ώστε να καθιερωθεί ένα σύστημα ορίων με την απομάκρυνση από ένα σύστημα που μειώνει το επίπεδο ζάχαρης που πραγματικά παράγεται βάσει ποσόστωσης.

Επιπλέον, κατά τη διάρκεια της μεταβατικής περιόδου, μέχρι την περίοδο εμπορίας 2009/2010 :

- πρέπει να ληφθεί μια πρώτη απόφαση πριν από την σπορά, η οποία ενδεχομένως θα συμπληρωθεί από επιπλέον απόσυρση τον Οκτώβριο, βάσει επικαιροποιημένων στοιχείων·

- για να ληφθούν υπόψη τα κράτη μέλη που έχουν συμμετάσχει στο καθεστώς αναδιάρθρωσης, πρέπει να προσαρμοστεί το όριο που ισχύει γι’ αυτά κατ’ αναλογία προς την αποδεσμευόμενη ποσόστωση, και να διαφοροποιηθεί ανάλογα με τις προσπάθειες που έχει καταβάλει κάθε επιχείρηση στο πλαίσιο της αναδιάρθρωσης·

- η απόσυρση δεν πρέπει να επιφέρει μείωση των παραδοσιακών αναγκών εφοδιασμού, δηλαδή των συνολικών ποσοτήτων για τις οποίες τα εργοστάσια ραφιναρίσματος αποκλειστικής παραγωγής έχουν προτεραιότητα όσον αφορά την πρόσβαση στις προτιμησιακές εισαγωγές.

Καθεστώς αναδιάρθρωσης

- πρέπει να καθοριστεί σε 10% το ποσοστό της ενίσχυσης που θα χορηγείται στους καλλιεργητές και στους υπεργολάβους και να προβλεφθεί συμπληρωματική ενίσχυση για τους καλλιεργητές.

- οι βελτιωμένοι όροι πρέπει να έχουν αναδρομική ισχύ, για να μην βρεθούν σε δυσμενή θέση οι καλλιεργητές και οι επιχειρήσεις που συμμετείχαν στο καθεστώς κατά τις περιόδους εμπορίας 2006/2007 και 2007/2008·

- οι καλλιεργητές πρέπει να έχουν τη δυνατότητα να αποποιηθούν με δική τους πρωτοβουλία την ποσόστωση, εντός ορισμένων ορίων, ώστε να μην υπονομευθεί η επιβίωση του σχετικού εργοστασίου·

- αν κατά την περίοδο 2008/2009 μία επιχείρηση αποποιηθεί τουλάχιστον ένα μέρος της ποσόστωσής της, δεν θα οφείλει να καταβάλει, κατά την περίοδο 2007/2008, το ποσό της αναδιάρθρωσης για το μέρος της ποσόστωσης την οποία αφορά η απόφαση απόσυρσης·

- αν υπάρχουν αξιόπιστες ενδείξεις ότι ο ποσοτικός στόχος του προσωρινού καθεστώτος αναδιάρθρωσης του κλάδου της ζάχαρης στην Κοινότητα θα έχει ήδη σχεδόν επιτευχθεί κατά την περίοδο 2008/2009, η Επιτροπή δύναται να παρατείνει την προθεσμία υποβολής των αιτήσεων.

Επιπλέον, σε περίπτωση υποχρεωτικής μείωσης της ποσόστωσης το 2010, η μείωση ανά κράτος μέλος πρέπει να αντικατοπτρίζει τα αποτελέσματα της μείωσης της εθνικής ποσόστωσης στο πλαίσιο του καθεστώτος αναδιάρθρωσης.

Οι τροποποιήσεις που περιγράφονται αφορούν τον κανονισμό (ΕΚ) αριθ. 318/2006 για τις αποσύρσεις και την τελική μείωση της ποσόστωσης καθώς και τον κανονισμό (ΕΚ) αριθ. 320/2006 για το καθεστώς αναδιάρθρωσης.

6. Αντίκτυπος

Η προσαρμογή της απόσυρσης θα μετριάσει τις συνέπειες της καθυστέρησης στη διαδικασία αναδιάρθρωσης. Δεν έχει δημοσιονομικές επιπτώσεις.

Η προσαρμογή του καθεστώτος αναδιάρθρωσης αναμένεται ότι θα οδηγήσει στην επίτευξη του στόχου της περαιτέρω αποποίησης ποσόστωσης 3,8 εκατ. τόνων κατά τις περιόδους εμπορίας 2008/2009 και 2009/2010.

Τα πρόσθετα ποσά για τις ενισχύσεις αναδιάρθρωσης είναι δυνατόν να χρηματοδοτηθούν από το ταμείο αναδιάρθρωσης για το οποίο εξακολουθεί να ισχύει η αρχή της αυτοχρηματοδότησης.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

σχετικά με προτάσεις για την τροποποίηση του κανονισμού (EΚ) αριθ. 318/2006 του Συμβουλίου για την κοινή οργάνωση των αγορών στον τομέα της ζάχαρης και του κανονισμού (ΕΚ) αριθ. 320/2006 του Συμβουλίου για την θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα

Η Επιτροπή υπέβαλε στις 7 Μαΐου 2007 στο Συμβούλιο πρόταση κανονισμού για την τροποποίηση του κανονισμού (ΕΚ) αριθ. 320/2006 του Συμβουλίου της 20ης Φεβρουαρίου 2006 για την θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα[2] καθώς και πρόταση κανονισμού για την τροποποίηση του κανονισμού (EΚ) αριθ. 318/2006 του Συμβουλίου της 20ης Φεβρουαρίου 2006 για την κοινή οργάνωση των αγορών στον τομέα της ζάχαρης[3].

Σκοπός της πρώτης πρότασης είναι να καταστήσει ελκυστικότερη τη συμμετοχή στο καθεστώς αναδιάρθρωσης. Για τον λόγο αυτό, προτείνεται να καθοριστεί σε 10% το ποσοστό της ενίσχυσης αναδιάρθρωσης προς τους καλλιεργητές και τους υπεργολάβους μηχανημάτων, ώστε να αρθεί η αβεβαιότητα που υφίσταται επί του παρόντος και η οποία απορρέει από το ότι τα κράτη μέλη έχουν τη δυνατότητα να αποφασίσουν τον καθορισμό υψηλότερου ποσοστού. Προβλέπεται όμως η χορήγηση συμπληρωματικής ενίσχυσης στους καλλιεργητές.

Προτείνεται επίσης, για την περίοδο εμπορίας 2008/2009, να δοθεί στους παραγωγούς η δυνατότητα ενεργοποίησης της διαδικασίας αναδιάρθρωσης με την απευθείας υποβολή αιτήσεων για τη χορήγηση ενίσχυσης αναδιάρθρωσης, υπό την προϋπόθεση ότι παραιτούνται από τα δικαιώματα παράδοσης που διαθέτουν όσον αφορά τις επιχειρήσεις με τις οποίες έχουν συνάψει συμβάσεις παράδοσης κατά την προηγούμενη περίοδο εμπορίας. Ως εκ τούτου, το κράτος μέλος θα πρέπει να μειώσει την ποσόστωση της σχετικής επιχείρησης. Η εφαρμογή του προτεινόμενου μέτρου περιορίζεται ωστόσο σε μείωση της ποσόστωσης το πολύ κατά 10% της ποσόστωσης που έχει χορηγηθεί στη σχετική επιχείρηση, και η αποδοχή των αιτήσεων των καλλιεργητών από το κράτος μέλος θα πρέπει συνεπώς να βασίζεται στην εξυπηρέτηση βάσει σειράς προτεραιότητας.

Οι τροποποιήσεις του κανονισμού (EΚ) αριθ. 320/2006 θα πρέπει να αρχίσουν να εφαρμόζονται από την περίοδο εμπορίας 2008/2009. Δεδομένου ότι η προθεσμία για τις αιτήσεις ενίσχυσης αναδιάρθρωσης είναι η 31η Ιανουαρίου 2008, συνιστάται στις επιχειρήσεις παραγωγής ζάχαρης και στους καλλιεργητές να εξετάσουν προσεκτικά την ανταγωνιστική τους θέση, τόσο μεσοπρόθεσμα όσο και μακροπρόθεσμα, και να προετοιμαστούν για την ενδεχόμενη υποβολή αιτήσεων ενίσχυσης αναδιάρθρωσης σε εύθετο χρονικό διάστημα.

Η δεύτερη πρόταση αφορά την τροποποίηση των διατάξεων του κανονισμού (ΕΚ) αριθ. 318/2006 οι οποίες διέπουν τον μηχανισμό απόσυρσης από την αγορά. Προβλέπεται επίσης η ενσωμάτωση στον κανονισμό του Συμβουλίου των κριτηρίων που καθορίζονται στον κανονισμό (EΚ) αριθ. 290/2007 της Επιτροπής όσον αφορά ενδεχόμενη περαιτέρω απόσυρση το φθινόπωρο του 2007. Προτείνεται ακόμη να καταργηθεί η διάταξη σύμφωνα με την οποία οι παραδοσιακές ανάγκες εφοδιασμού για τα εργοστάσια ραφιναρίσματος μειώνονται σε περίπτωση απόσυρσης από την αγορά. Οι τροποποιήσεις αυτές θα πρέπει να αρχίσουν να εφαρμόζονται από την περίοδο εμπορίας 2007/2008.

2007/0085(CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 320/2006 για την θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου[4],

Εκτιμώντας τα ακόλουθα:

(1) Ο κανονισμός (ΕΚ) αριθ. 320/2006 του Συμβουλίου[5] θεσπίστηκε με σκοπό να επιτραπεί στους λιγότερο ανταγωνιστικούς παραγωγούς ζάχαρης να εγκαταλείψουν την παραγωγή τους βάσει ποσόστωσης. Ωστόσο, η αποποίηση ποσοστώσεων στο πλαίσιο του εν λόγω κανονισμού δεν επιτεύχθηκε στο αρχικώς αναμενόμενο επίπεδο.

(2) Σύμφωνα με το άρθρο 10 παράγραφος 2 του κανονισμού (ΕΚ) αριθ. 318/2006 του Συμβουλίου, της 20ης Φεβρουαρίου 2006, για την κοινή οργάνωση των αγορών στον τομέα της ζάχαρης[6], το αργότερο μέχρι το τέλος Φεβρουαρίου 2010 πρέπει να διεξαχθεί γραμμική μείωση των εθνικών και περιφερειακών ποσοστώσεων, με σκοπό να αποφευχθεί η διατάραξη της ισορροπίας της αγοράς κατά τις περιόδους εμπορίας από το 2010/2011 και μετά, αφού ληφθούν υπόψη τα αποτελέσματα του καθεστώτος αναδιάρθρωσης. Η γραμμική αυτή μείωση ενδέχεται να έχει αρνητικές επιπτώσεις στις περισσότερο ανταγωνιστικές επιχειρήσεις και να αποδυναμώσει τον κλάδο στο σύνολό του. Για να αποφευχθεί η κατάσταση αυτή, κρίνεται απαραίτητη η βελτίωση της λειτουργίας του καθεστώτος αναδιάρθρωσης, ώστε να αποδεσμευθούν μεγαλύτερες ποσοστώσεις στο πλαίσιο του εν λόγω καθεστώτος.

(3) Φαίνεται πως οι επιχειρήσεις παραγωγής ζάχαρης αποθαρρύνθηκαν όσον αφορά την υποβολή αιτήσεων ενίσχυσης αναδιάρθρωσης λόγω του ότι δεν υπάρχει καμία βεβαιότητα ως προς το ποσό της ενίσχυσης αναδιάρθρωσης που θα λάβουν, εφόσον τα κράτη μέλη μπορούν να αποφασίσουν να αυξήσουν το ελάχιστο ποσοστό ενίσχυσης που προορίζεται για τους καλλιεργητές ζαχαροτεύτλων, ζαχαροκάλαμου και κιχωρίου και για τους υπεργολάβους μηχανημάτων, σύμφωνα με το άρθρο 3 παράγραφος 6 του κανονισμού (ΕΚ) αριθ. 320/2006. Για να αρθεί η αβεβαιότητα αυτή, θα πρέπει το ποσό της ενίσχυσης που προορίζεται για τους καλλιεργητές και τους υπεργολάβους μηχανημάτων να καθοριστεί σε 10% της ενίσχυσης που χορηγείται στις επιχειρήσεις στον τομέα της ζάχαρης και να χορηγηθεί στους εν λόγω καλλιεργητές πρόσθετη ενίσχυση για την περίοδο εμπορίας 2008/2009.

(4) Για να μην υπάρξουν αρνητικές επιπτώσεις για τις επιχειρήσεις και τους καλλιεργητές που συμμετείχαν στο καθεστώς αναδιάρθρωσης κατά τις περιόδους εμπορίας 2006/2007 και 2007/2008, πρέπει να τους χορηγηθεί με αναδρομική ισχύ η διαφορά μεταξύ του ποσού της ενίσχυσης που χορηγήθηκε για τις εν λόγω περιόδους εμπορίας και του ποσού της ενίσχυσης που θα χορηγείτο για την περίοδο εμπορίας 2008/2009.

(5) Αν η Επιτροπή διαθέτει αξιόπιστες ενδείξεις ότι ο στόχος του ταμείου αναδιάρθρωσης και συγκεκριμένα η αποποίηση ποσοστώσεων 3,8 εκατ. τόνων θα έχει σχεδόν επιτευχθεί κατά την περίοδο εμπορίας 2008/2009, θα πρέπει να επιτραπεί στην Επιτροπή να παρατείνει την προθεσμία υποβολής των αιτήσεων ώστε να επιταχυνθεί η διαδικασία αναδιάρθρωσης.

(6) Κρίνεται πως το καθεστώς αναδιάρθρωσης θα είχε καλύτερα αποτελέσματα αν οι καλλιεργητές ήταν σε θέση να εγκαταλείψουν αυτοβούλως την παραγωγή ζαχαροτεύτλων ή ζαχαροκάλαμου που προορίζονται για μεταποίηση σε ζάχαρη ποσόστωσης. Για τον σκοπό αυτό, θα πρέπει να δοθεί στους καλλιεργητές η δυνατότητα, κατά την περίοδο εμπορίας 2008/2009, να υποβάλουν απευθείας αίτηση για τη χορήγηση της ενίσχυσης που προβλέπεται στο άρθρο 3 παράγραφος 6 του κανονισμού (ΕΚ) αριθ. 320/2006, υπό την προϋπόθεση ότι παύουν να παραδίδουν ζαχαρότευτλα ή ζαχαροκάλαμο στις επιχειρήσεις με τις οποίες είχαν συνάψει συμβάσεις παράδοσης κατά τη διάρκεια της προηγούμενης περιόδου εμπορίας. Ως εκ τούτου, τα κράτη μέλη θα πρέπει να μειώσουν την ποσόστωση των σχετικών επιχειρήσεων παραγωγής ζάχαρης.

(7) Για να μην τεθεί σε κίνδυνο η οικονομική βιωσιμότητα των επιχειρήσεων παραγωγής ζάχαρης τις οποίες αφορούν οι αιτήσεις ενίσχυσης των καλλιεργητών, θα πρέπει να περιοριστεί η μείωση της ποσόστωσης σε 10% της ποσόστωσης που έχει χορηγηθεί σε κάθε επιχείρηση, η οποία αντιστοιχεί στο ποσοστό ποσόστωσης που το κράτος μέλος μπορεί να ανακατανείμει κάθε περίοδο εμπορίας, σύμφωνα με το άρθρο 11 παράγραφος 1 του κανονισμού (ΕΚ) αριθ. 318/2006.

(8) Όταν η ποσόστωση μιας επιχείρησης παραγωγής ζάχαρης είναι μειωμένη λόγω των αιτήσεων ενίσχυσης που έχουν υποβληθεί από τους καλλιεργητές, πρέπει να χορηγείται στην εν λόγω επιχείρηση ενίσχυση αναδιάρθρωσης όπως προβλέπεται στο άρθρο 3 παράγραφος 1 στοιχείο γ) του κανονισμού (ΕΚ) αριθ. 320/2006. Ως εκ τούτου, θα πρέπει τα χορηγούμενα ποσά ενίσχυσης να αντιστοιχούν σε εκείνα που προβλέπονται στο άρθρο 3 παράγραφος 5 στοιχείο γ) του εν λόγω κανονισμού. Ωστόσο, τα ποσά αυτά θα πρέπει να διορθωθούν προς τα κάτω αν η επιχείρηση δεν λαμβάνει μέτρα για το εργατικό δυναμικό το οποίο αφορά η μείωση της παραγωγής βάσει ποσόστωσης.

(9) Η επιχείρηση παραγωγής ζάχαρης την οποία αφορούν οι αιτήσεις των καλλιεργητών για τη χορήγηση ενίσχυσης θα πρέπει να διατηρούν μέχρι τις 31 Ιανουαρίου που προηγείται της σχετικής περιόδου εμπορίας, το δικαίωμα υποβολής αίτησης για τη χορήγηση ενίσχυσης αναδιάρθρωσης κατά την έννοια των άρθρων 3 και 4 του κανονισμού (ΕΚ) αριθ. 320/2006, υπό την προϋπόθεση ότι αποποιείται ποσόστωση η οποία αντιστοιχεί τουλάχιστον στο ίδιο επίπεδο μείωσης ποσόστωσης που θα είχε προκύψει από τις αιτήσεις ενίσχυσης που υπέβαλαν οι καλλιεργητές. Στην περίπτωση αυτή, θα πρέπει η αίτηση ενίσχυσης της επιχείρησης παραγωγής ζάχαρης να αντικαθιστά τις αιτήσεις των καλλιεργητών.

(10) Για να ενθαρρυνθεί ακόμη περισσότερο η συμμετοχή στο καθεστώς αναδιάρθρωσης, κρίνεται σκόπιμο να προβλεφθεί η απαλλαγή ενός μέρους του προσωρινού ποσού στο πλαίσιο της αναδιάρθρωσης το οποίο πρόκειται να καταβληθεί σύμφωνα με το άρθρο 11 του κανονισμού (ΕΚ) αριθ. 320/2006 για την περίοδο εμπορίας 2007/2008 στις επιχειρήσεις που αποποιούνται, για την περίοδο εμπορίας 2008/2009, ένα ποσοστό της ποσόστωσής τους, το οποίο αντιστοιχεί τουλάχιστον στο ποσοστό απόσυρσης που εφαρμόστηκε στην επιχείρηση κατά την περίοδο 2007/2008. Το προς απαλλαγή ποσό πρέπει να είναι ανάλογο του εν λόγω ποσοστού απόσυρσης.

(11) Συνεπώς, ο κανονισμός (ΕΚ) αριθ. 320/2006 θα πρέπει να τροποποιηθεί αναλόγως.

(12) Θα πρέπει να ληφθεί υπόψη, στον παρόντα κανονισμό, το γεγονός ότι η συνολική ποσόστωση για την παραγωγή σιροπιού ινουλίνης αποδεσμεύθηκε στο πλαίσιο τους καθεστώτος αναδιάρθρωσης ήδη κατά τη διάρκεια της περιόδου εμπορίας 2006/2007. Επομένως, δεν είναι πλέον αναγκαίο να γίνεται αναφορά στο εν λόγω προϊόν ή στις πρώτες ύλες από τις οποίες παράγεται, δηλαδή το κιχώριο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 320/2006 τροποποιείται ως εξής :

1) Το άρθρο 3 τροποποιείται ως εξής :

α) στην παράγραφο 6, το πρώτο και δεύτερο εδάφιο αντικαθίσταται από το ακόλουθο κείμενο :

“Ποσό ίσο προς το 10% της σχετικής ενίσχυσης αναδιάρθρωσης που καθορίζεται στην παράγραφο 5 προορίζεται για :

α) τους καλλιεργητές ζαχαροτεύτλων και ζαχαροκάλαμου που έχουν παραδώσει τα προϊόντα αυτά κατά την περίοδο που προηγείται της περιόδου εμπορίας που αναφέρεται στην παράγραφο 2 για την παραγωγή ζάχαρης στο πλαίσιο της σχετικής αποδεσμευθείσας ποσόστωσης·

β) τους υπεργολάβους μηχανημάτων, οι οποίοι είναι ιδιώτες ή επιχειρήσεις που έχουν εργαστεί βάσει συμβάσεως με τα γεωργικά τους μηχανήματα για τους καλλιεργητές, για τα προϊόντα και κατά την περίοδο που αναφέρεται στο στοιχείο α).

Ύστερα από διαβουλεύσεις με τους ενδιαφερομένους, τα κράτη μέλη καθορίζουν την περίοδο που αναφέρεται στο πρώτο εδάφιο.”

β) προστίθενται οι ακόλουθες παράγραφοι :

“7. Για την περίοδο εμπορίας 2008/2009, οι καλλιεργητές που αναφέρονται στην παράγραφο 6 στοιχείο α) λαμβάνουν πρόσθετη ενίσχυση 237,5 ευρώ ανά τόνο αποδεσμευθείσας ποσόστωσης.

8. Η παρούσα παράγραφος εφαρμόζεται

α) στις επιχειρήσεις που αποποιήθηκαν την ποσόστωσή τους στο πλαίσιο του καθεστώτος αναδιάρθρωσης κατά τις περιόδους εμπορίας 2006/2007 ή 2007/2008, και

β) στους καλλιεργητές και τους υπεργολάβους μηχανημάτων τους οποίους αφορά η αποποίηση ποσόστωσης που αναφέρεται στο στοιχείο α).

Στις περιπτώσεις που τα χορηγηθέντα κατά τις περιόδους εμπορίας 2006/2007 και 2007/2008 ποσά βάσει των παραγράφων 1 έως 6 στα πρόσωπα που αναφέρονται στο προηγούμενο εδάφιο είναι χαμηλότερα από τα ποσά που θα είχαν λάβει τα πρόσωπα αυτά βάσει των όρων που ίσχυαν κατά την περίοδο εμπορίας 2008/2009, η διαφορά τούς χορηγείται αναδρομικά.

Στις περιπτώσεις που τα ποσά τα οποία χορηγήθηκαν στους καλλιεργητές κατά τις περιόδους εμπορίας 2006/2007 και 2007/2008 βάσει της παραγράφου 7 ήταν χαμηλότερα από τα ποσά που θα είχαν λάβει με τους όρους που ίσχυαν κατά την περίοδο εμπορίας 2008/2009, η διαφορά τούς χορηγείται αναδρομικά.”

2) Στο άρθρο 4 παράγραφος 1, προστίθεται το ακόλουθο εδάφιο :

“Η Επιτροπή δύναται να παρατείνει, για την περίοδο εμπορίας 2008/2009, την προθεσμία υποβολής των αιτήσεων που προβλέπεται στο πρώτο εδάφιο έως και κατά 20 εργάσιμες ημέρες, αν μέχρι τις 31 Δεκεμβρίου 2007 υπάρχουν αξιόπιστες ενδείξεις ότι ο στόχος της αποποίησης ποσοστώσεων 3,8 εκατ. τόνων στο πλαίσιο του προσωρινού καθεστώτος για την αναδιάρθρωση της βιομηχανίας ζάχαρης στην Κοινότητα θα έχει σχεδόν επιτευχθεί κατά την περίοδο εμπορίας 2008/2009. Η Επιτροπή θα γνωστοποιήσει την παράταση αυτή με ανακοίνωση που δημοσιεύεται στην Επίσημη Εφημερίδα της Ευρωπαϊκής Ένωσης , σειρά C, πριν από την 1η Ιανουαρίου 2008.”

3) Προστίθεται το ακόλουθο άρθρο 4α :

“Άρθρο 4a Υποβολή αιτήσεων ενίσχυσης αναδιάρθρωσης από τους καλλιεργητές

1. Για την περίοδο εμπορίας 2008/2009, κάθε καλλιεργητής ζαχαροτεύτλων ή ζαχαροκάλαμου προς μεταποίηση σε ζάχαρη ποσόστωσης οφείλει να υποβάλει απευθείας στο οικείο κράτος μέλος αίτηση ενίσχυσης κατά την έννοια του άρθρου 3 παράγραφος 6, συνοδευόμενη από την ανάληψη της δέσμευσης για την παύση των παραδόσεων ζαχαροτεύτλων ή ζαχαροκάλαμου στις επιχειρήσεις με τις οποίες έχει συνάψει σύμβαση παράδοσης κατά την προηγούμενη περίοδο εμπορίας.

2. Οι αιτήσεις που προβλέπονται στην παράγραφο 1 υποβάλλονται μέχρι τις 30 Νοεμβρίου 2007. Οι αιτήσεις μπορούν να υποβληθούν από την ημερομηνία έναρξης της ισχύος του παρόντος κανονισμού.

3. Το οικείο κράτος μέλος καταρτίζει κατάλογο των αιτήσεων που προβλέπονται στην παράγραφο 1 με τη χρονολογική σειρά υποβολής τους και κοινοποιεί τον κατάλογο αυτό στους αιτούντες και στις σχετικές επιχειρήσεις εντός 10 εργάσιμων ημερών από τη λήξη της προθεσμίας υποβολής των αιτήσεων που προβλέπεται στην παράγραφο 2.

4. Το οικείο κράτος μέλος, βάσει της χρονολογικής σειράς που αναφέρεται στην παράγραφο 3, κάνει δεκτές τις αιτήσεις των καλλιεργητών που αντιστοιχούν, κατ’ ανώτατο όριο, σε 10% της χορηγηθείσας ποσόστωσης σε κάθε επιχείρηση και μειώνει κατ’ αναλογία την ποσόστωση της σχετικής επιχείρησης σύμφωνα με το άρθρο 11 παράγραφος 4 του κανονισμού (ΕΚ) αριθ. 318/2006.

Στην περίπτωση της επίτευξης του ορίου του 10%, το οικείο κράτος μέλος απορρίπτει ένα μέρος ή το σύνολο των υπόλοιπων αιτήσεων.

Η σχετική επιχείρηση καταρτίζει και θέτει σε εφαρμογή κοινωνικό πρόγραμμα όπως προβλέπεται στο άρθρο 4 παράγραφος 3 στοιχείο στ) του παρόντος κανονισμού.

5. Μετά την αποδοχή των αιτήσεων από το κράτος μέλος, σύμφωνα με την παράγραφο 4, το ποσό της προς χορήγηση ενίσχυσης αναδιάρθρωσης είναι το ακόλουθο :

α) για τους καλλιεργητές, 10% του αντίστοιχου ποσού ενίσχυσης που καθορίζεται στο άρθρο 3 παράγραφος 5 στοιχείο γ) και, για την περίοδο εμπορίας 2008/2009, η πρόσθετη ενίσχυση που προβλέπεται στο άρθρο 3 παράγραφος 7·

β) για τις επιχειρήσεις, το σχετικό ποσό ενίσχυσης που καθορίζεται στο άρθρο 3 παράγραφος 5 στοιχείο γ), μειωμένο κατά 10%, ή κατά 60% αν η σχετική επιχείρηση δεν πληροί την απαίτηση που προβλέπεται στην παράγραφο 4 δεύτερο εδάφιο του παρόντος άρθρου.

6. Οι παράγραφοι 1 έως 5 δεν εφαρμόζονται στην περίπτωση στην οποία μία επιχείρηση υποβάλλει αίτηση για τη χορήγηση ενίσχυσης αναδιάρθρωσης σύμφωνα με το άρθρο 4, με την οποία αποποιείται ποσόστωση που αντιστοιχεί τουλάχιστον στην ποσόστωση που θα είχε αφαιρεθεί μετά την αποδοχή από το κράτος μέλος των αιτήσεων των καλλιεργητών για τη χορήγηση ενίσχυσης.”

4) Στο άρθρο 5 παράγραφος 1, προστίθεται το ακόλουθο εδάφιο :

“Όταν η Επιτροπή παρατείνει την προθεσμία που προβλέπεται στο άρθρο 4 παράγραφος 1, σύμφωνα με το τρίτο εδάφιο του εν λόγω άρθρου, η προθεσμία που αναφέρεται στο πρώτο εδάφιο της παρούσας παραγράφου παρατείνεται αυτομάτως κατά το ίδιο χρονικό διάστημα.”

5) Στο άρθρο 11, προστίθεται η ακόλουθη παράγραφος :

“6. Κατά την περίοδο εμπορίας 2008/2009, οι επιχειρήσεις που υπόκεινταν στην εφαρμογή των ποσοστών απόσυρσης που καθορίστηκαν στις 16 Μαρτίου 2007 με το άρθρο 1 παράγραφος 1 ή το άρθρο 1 παράγραφος 2 του κανονισμού (ΕΚ) αριθ. 290/2007* και αποποιούνται ποσοστό της ποσόστωσής τους τουλάχιστον ίσο με το εν λόγω ποσοστό απόσυρσης, απαλλάσσονται από ένα μέρος του προσωρινού ποσού αναδιάρθρωσης που πρέπει να καταβληθεί για την περίοδο εμπορίας 2007/2008.

Στην περίπτωση κατά την οποία πληρούνται οι προϋποθέσεις που αναφέρονται στο πρώτο εδάφιο, η μείωση του προσωρινού ποσού αναδιάρθρωσης υπολογίζεται πολλαπλασιάζοντας το εν λόγω ποσό με το ποσοστό απόσυρσης που έχει καθοριστεί σύμφωνα με το άρθρο 1 παράγραφος 1 ή το άρθρο 1 παράγραφος 2 στοιχείο γ) του κανονισμού (ΕΚ) αριθ. 290/2007.

* ΕΕ L 78 της 17.3.2007, σ. 20.”

Άρθρο 2

Ο παρών κανονισμός αρχίζει να ισχύει την τρίτη ημέρα από την δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

2007/0086(CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 318/2006 για την κοινή οργάνωση των αγορών στον τομέα της ζάχαρης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου[7],

Εκτιμώντας τα ακόλουθα:

(1) Σύμφωνα με το άρθρο 10 παράγραφος 2 του κανονισμού (ΕΚ) αριθ. 318/2006 του Συμβουλίου[8], η Επιτροπή αποφασίζει το αργότερο μέχρι το τέλος Φεβρουαρίου 2010 για τη γραμμική μείωση των εθνικών και περιφερειακών ποσοστώσεων, με σκοπό την προσαρμογή των εν λόγω ποσοστώσεων σε βιώσιμο επίπεδο μετά τη λήξη του καθεστώτος αναδιάρθρωσης που θεσπίστηκε με τον κανονισμό (ΕΚ) αριθ. 320/2006 του Συμβουλίου της 20ης Φεβρουαρίου 2006 για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα και για την τροποποίηση του κανονισμού (ΕΚ) αριθ. 1290/2005 για τη χρηματοδότηση της κοινής γεωργικής πολιτικής[9]. Για να ενθαρρυνθεί η όσο το δυνατόν μεγαλύτερη συμμετοχή στο εν λόγω καθεστώς, κρίνεται σκόπιμο να μειωθεί το ποσοστό που προβλέπεται στο άρθρο 10 παράγραφος 2 του κανονισμού (ΕΚ) αριθ. 318/2006, αφού ληφθεί υπόψη η συνολική αποδεσμευθείσα ποσότητα ανά κράτος μέλος στο πλαίσιο του καθεστώτος αναδιάρθρωσης, και να δοθεί στα κράτη μέλη η δυνατότητα διαφοροποίησης του ποσοστού αυτού ανά επιχείρηση, ανάλογα με την προσπάθεια που έχει καταβάλει κάθε μία εξ αυτών στο πλαίσιο της αναδιάρθρωσης.

(2) Το άρθρο 4α του κανονισμού (ΕΚ) αριθ. 320/2006 προβλέπει για τους καλλιεργητές ζαχαροτεύτλων και ζαχαροκάλαμου που προορίζονται για την παραγωγή ζάχαρης βάσει ποσόστωσης τη δυνατότητα να υποβάλουν απευθείας αίτηση ενίσχυσης αναδιάρθρωσης υπό την προϋπόθεση ότι παύουν τις παραδόσεις ζάχαρης στις επιχειρήσεις με τις οποίες έχουν συνάψει συμβάσεις παράδοσης κατά την προηγούμενη περίοδο εμπορίας. Μετά την αποδοχή των αιτήσεων αυτών, τα κράτη μέλη οφείλουν να μειώσουν την ποσόστωση των σχετικών επιχειρήσεων εντός του ορίου του 10% που προβλέπεται στο άρθρο 11 παράγραφος 1 δεύτερο εδάφιο του κανονισμού (ΕΚ) αριθ. 318/2006. Στο πλαίσιο αυτό, είναι απαραίτητο να τροποποιηθεί το άρθρο αυτό, ώστε να καταστεί δυνατή η οριστική μείωση των ποσοστώσεων που χορηγούνται στις επιχειρήσεις.

(3) Το άρθρο 19 του κανονισμού (ΕΚ) αριθ. 318/2006 προβλέπει τη δυνατότητα απόσυρσης ζάχαρης από την αγορά όταν κρίνεται αναγκαίο για τη διατήρηση της διαρθρωτικής ισορροπίας της αγοράς σε ένα επίπεδο τιμών κοντά στην τιμή αναφοράς. Η εφαρμογή του μέτρου αυτού βασίζεται επί του παρόντος σε ένα ποσοστό, κοινό για όλα τα κράτη μέλη και εφαρμοστέο στο σύνολο της παραγωγής βάσει ποσόστωσης. Η πρόσφατη πείρα έχει δείξει ότι η γραμμική εφαρμογή του είδους αυτού ενδέχεται να είναι αντιπαραγωγική, εφόσον προτρέπονται οι παραγωγοί να παραγάγουν ποσότητες μεγαλύτερες των συμβατικών αναγκών τους για να αντιμετωπίσουν το ενδεχόμενο υποχρεωτικής αποθεματοποίησης των αποσυρόμενων ποσοτήτων. Συνεπώς, κρίνεται σκόπιμη η προσαρμογή του μηχανισμού απόσυρσης με την αντικατάσταση του γραμμικού ποσοστού από ένα όριο που προσδιορίζεται με την εφαρμογή ενός συντελεστή στην ποσόστωση που έχει χορηγηθεί σε κάθε επιχείρηση, πέραν του οποίου οι ποσότητες που παράγονται βάσει ποσόστωσης αποσύρονται από την αγορά. Με τον τρόπο αυτό, οι επιχειρήσεις θα είναι σε θέση να αποφύγουν τις συνέπειες μιας απόσυρσης, προσαρμόζοντας την παραγωγή τους ούτως ώστε να μην υπερβαίνει το ανώτατο όριο.

(4) Τα κράτη μέλη αποφασίζουν για τη χορήγηση ενίσχυσης αναδιάρθρωσης δυνάμει του κανονισμού (ΕΚ) αριθ. 320/2006 το αργότερο μέχρι το τέλος Φεβρουαρίου 2008 και 2009 σύμφωνα με το άρθρο 5 του εν λόγω κανονισμού. Μετά τη λήψη των αποφάσεων, είναι δυνατόν να εκπονηθούν προβλέψεις, με υψηλό βαθμό πιθανότητας, όσον αφορά την ισορροπία της αγοράς κατά την επόμενη περίοδο εμπορίας. Στο πλαίσιο αυτό, κρίνεται ότι ο στόχος της απόσυρσης θα επιτευχθεί καλύτερα αν ο συντελεστής απόσυρσης για τις περιόδους εμπορίας 2008/2009 και 2009/2010 καθοριστεί προσωρινά και προληπτικά μέχρι τα μέσα Μαρτίου της προηγούμενης περιόδου εμπορίας, εφόσον με τον τρόπο αυτό θα μπορέσουν οι καλλιεργητές ζαχαροτεύτλων να προσαρμόσουν τη σπορά τους βάσει των προβλέψεων.

(5) Για να ληφθούν υπόψη τα επικαιροποιημένα στοιχεία της αγοράς όσον αφορά την παραγωγή, θα πρέπει να προβλεφθεί η δυνατότητα μείωσης, ανάλογα με τις ανάγκες, για τη σχετική περίοδο εμπορίας, του προσωρινού και προληπτικού συντελεστή απόσυρσης που καθορίζεται τον Μάρτιο.

(6) Είναι απαραίτητο να περιοριστεί το πεδίο εφαρμογής της υποχρέωσης που προβλέπεται στο άρθρο 6 παράγραφος 5 του κανονισμού (ΕΚ) αριθ. 318/2006, ώστε να αποφευχθεί η επιβολή στις επιχειρήσεις παραγωγής ζάχαρης να καταβάλουν την ελάχιστη τιμή για τις ποσότητες ζαχαροτεύτλων που αντιστοιχούν στο σύνολο της ποσόστωσής τους, περιλαμβανομένων των ποσοτήτων που είναι δυνατόν να παραχθούν πέραν του προβλεπόμενου ορίου.

(7) Το άρθρο 19 παράγραφος 3 του κανονισμού (ΕΚ) αριθ. 318/2006 προβλέπει ότι οι ποσότητες ζάχαρης που αποσύρονται και οι οποίες δεν διατίθενται στην αγορά ως βιομηχανική ζάχαρη ή ισογλυκόζη θεωρούνται ως οι πρώτες ποσότητες που παράγονται βάσει της ποσόστωσης στις επόμενες περιόδους εμπορίας. Ο κανόνας αυτός μπορεί να σημαίνει ότι οι επιχειρήσεις που επιθυμούν να συμμετάσχουν στο καθεστώς αναδιάρθρωσης κατά τις περιόδους εμπορίας 2008/2009 και 2009/2010 δεν μπορούν να επωφεληθούν πλήρως από το εν λόγω καθεστώς. Για να αποφευχθεί η παρακώλυση της αναδιάρθρωσης του τομέα της ζάχαρης, κρίνεται αναγκαίο να προβλεφθεί η απαλλαγή από την απόσυρση κατά την περίοδο εμπορίας 2007/2008 ή από ενδεχόμενη απόσυρση κατά την περίοδο εμπορίας 2008/2009 για τις επιχειρήσεις οι οποίες, κατά την περίοδο εμπορίας της υπό εξέταση απόσυρσης, έλαβαν ενίσχυση αναδιάρθρωσης δυνάμει του κανονισμού (ΕΚ) αριθ. 320/2006 και οι οποίες, ως εκ τούτου, πρόκειται να αποποιηθούν το σύνολο της ποσόστωσής τους κατά την επόμενη περίοδο εμπορίας.

(8) Για να ενθαρρυνθεί η αυξημένη συμμετοχή στο καθεστώς αναδιάρθρωσης, κρίνεται σκόπιμο να προβλεφθεί η αύξηση του συντελεστή σε σχέση με το σύνολο της αποδεσμευθείσας ποσόστωσης ανά κράτος μέλος στο πλαίσιο του καθεστώτος αναδιάρθρωσης, διαφοροποιημένη από το κράτος μέλος για κάθε επιχείρηση ανάλογα με τις προσπάθειες που έχει καταβάλει όσον αφορά την αναδιάρθρωση.

(9) Τα πιστοποιητικά εισαγωγής στο πλαίσιο ορισμένων προτιμησιακών καθεστώτων πρέπει να χορηγούνται μόνο στα εργοστάσια ραφιναρίσματος αποκλειστικής παραγωγής εντός του ορίου των παραδοσιακών αναγκών εφοδιασμού που προβλέπεται στο άρθρο 29 του κανονισμού (ΕΚ) αριθ. 318/2006. Το δικαίωμα αυτό δεν πρέπει να περιορίζεται λόγω της εφαρμογής απόσυρσης, δεδομένου ότι τα εργοστάσια ραφιναρίσματος δεν έχουν την ίδια δυνατότητα με τους παραγωγούς ζάχαρης όσον αφορά την προσαρμογή της παραγωγής στα όρια απόσυρσης.

(10) Το άρθρο 1 παράγραφος 1 του κανονισμού (ΕΚ) αριθ. 290/2007 της Επιτροπής της 16ης Μαρτίου 2007 για τον καθορισμό, για την περίοδο εμπορίας 2007/2008, του ποσοστού που προβλέπεται στο άρθρο 19 του κανονισμού (ΕΚ) αριθ. 318/2006[10] καθορίζει το ποσοστό απόσυρσης για την εν λόγω περίοδο εμπορίας σε 13,5%. Το άρθρο 1 παράγραφος 2 του εν λόγω κανονισμού προβλέπει παρέκκλιση η οποία συνίσταται στον καθορισμό ορίου για την εφαρμογή του ποσοστού απόσυρσης, περιορίζοντας έτσι τις απαιτήσεις όσον αφορά την απόσυρση για τις επιχειρήσεις που δεν συμβάλλουν στην πλεονάζουσα παραγωγή. Επίσης, το ποσοστό απόσυρσης μειώνεται στην περίπτωση των κρατών μελών που έχουν καταβάλει σημαντικές προσπάθειες στο πλαίσιο του καθεστώτος αναδιάρθρωσης. Για να αποφευχθεί τυχόν σύγχυση λόγω των μεταβολών που επιφέρει στον μηχανισμό απόσυρσης ο παρών κανονισμός, πρέπει να διευκρινιστεί ότι, για την περίοδο εμπορίας 2007/2008, το ποσοστό που προβλέπεται στο άρθρο 1 παράγραφος 1 του κανονισμού (ΕΚ) αριθ. 290/2007 πρέπει να μετατραπεί σε ισοδύναμο συντελεστή.

(11) Το άρθρο 6 του κανονισμού (ΕΚ) αριθ. 318/2006 του Συμβουλίου καθορίζει τους κανόνες που εφαρμόζονται στις διεπαγγελματικές συμφωνίες. Σύμφωνα με την παράγραφο 6 του εν λόγω άρθρου, οι διεπαγγελματικές συμφωνίες μπορούν να παρεκκλίνουν από ορισμένους εκ των κανόνων αυτών. Θα πρέπει να προβλεφθεί η δυνατότητα για τις επιχειρήσεις παραγωγής ζάχαρης που δεν έχουν υπογράψει, πριν από τη σπορά, συμβάσεις για ποσότητα ίση με τη ζάχαρη ποσόστωσης να παρεκκλίνουν από την υποχρέωση καταβολής της ελάχιστης τιμής για το σύνολο των ζαχαροτεύτλων που μεταποιούνται σε ζάχαρη, όπως ίσχυε μέχρι τη θέση σε ισχύ του κανονισμού (ΕΚ) αριθ. 318/2006.

(12) Το άρθρο 10 παράγραφος 1 του κανονισμού (ΕΚ) αριθ. 318/2006 προβλέπει την ετήσια αναπροσαρμογή των εθνικών και περιφερειακών ποσοστώσεων που εκτίθενται στο παράρτημα III του εν λόγω κανονισμού, λόγω της εφαρμογής διαφορετικών μηχανισμών μέσω των οποίων οι χορηγούμενες σε κάθε επιχείρηση ποσοστώσεις είτε αυξάνονται είτε μειώνονται. Στο άρθρο 10 παράγραφος 1 του κανονισμού (ΕΚ) αριθ. 318/2006 γίνεται επίσης αναφορά στα άρθρα 14 και 19 του εν λόγω κανονισμού, τα οποία αφορούν αντιστοίχως τη μεταφορά πλεονάσματος ζάχαρης και την απόσυρση ζάχαρης από την αγορά. Ωστόσο, η εφαρμογή των εν λόγω άρθρων δεν επιφέρει αύξηση ή μείωση της ποσόστωσης. Συνεπώς, θα πρέπει να καταργηθεί η εν λόγω αναφορά.

(13) Συνεπώς, ο κανονισμός (ΕΚ) αριθ. 318/2006 πρέπει να τροποποιηθεί αναλόγως.

(14) Πρέπει να ληφθεί υπόψη στον παρόντα κανονισμό το γεγονός ότι η συνολική ποσόστωση για την παραγωγή σιροπιού ινουλίνης αποτέλεσε το αντικείμενο αποποίησης κατά την περίοδο εμπορίας 2006/2007 στο πλαίσιο του καθεστώτος αναδιάρθρωσης που θεσπίστηκε με τον κανονισμό (ΕΚ) αριθ. 320/2006,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 318/2006 τροποποιείται ως εξής:

1) Στο άρθρο 6, η παράγραφος 6 αντικαθίσταται από το ακόλουθο κείμενο :

“6. Με την επιφύλαξη της έγκρισης του οικείου κράτους μέλους, οι διεπαγγελματικές συμφωνίες μπορούν να παρεκκλίνουν από τις παραγράφους 3, 4 και 5.”

2) Το άρθρο 10 αντικαθίσταται από το ακόλουθο κείμενο:

“Άρθρο 10 Διαχείριση ποσοστώσεων

1. Σύμφωνα με τη διαδικασία του άρθρου 39 παράγραφος 2, οι ποσοστώσεις που ορίζονται στο παράρτημα III αναπροσαρμόζονται το αργότερο στα τέλη Φεβρουαρίου της προηγούμενης περιόδου εμπορίας για κάθε μία από τις περιόδους εμπορίας 2008/2009, 2009/2010 και 2010/2011. Οι προσαρμογές προκύπτουν από την εφαρμογή των άρθρων 8 και 9 του παρόντος κανονισμού, της παραγράφου 2 του παρόντος άρθρου, και των άρθρων 3 και 4α παράγραφος 4 του κανονισμού (ΕΚ) αριθ. 320/2006.

2. Λαμβάνοντας υπόψη τα αποτελέσματα του καθεστώτος αναδιάρθρωσης που προβλέπεται στον κανονισμό (ΕΚ) αριθ. 320/2006, η Επιτροπή αποφασίζει, το αργότερο μέχρι το τέλος Φεβρουαρίου 2010, σύμφωνα με τη διαδικασία του άρθρου 39 παράγραφος 2 του παρόντος κανονισμού, το κοινό ποσοστό κατά το οποίο πρέπει να μειωθούν οι υφιστάμενες ποσοστώσεις ζάχαρης και ισογλυκόζης ανά κράτος μέλος ή περιφέρεια, με σκοπό να αποφευχθεί η διατάραξη της ισορροπίας της αγοράς κατά τις περιόδους εμπορίας από το 2010/2011 και μετά. Τα κράτη μέλη αναπροσαρμόζουν αναλόγως την ποσόστωση κάθε επιχείρησης.

Κατά παρέκκλιση από το πρώτο εδάφιο, στην περίπτωση των κρατών μελών για τα οποία η εθνική ποσόστωση έχει μειωθεί στο πλαίσιο αποποίησης ποσοστώσεων σύμφωνα με τα άρθρα 3 και 4α παράγραφος 4 του κανονισμού (ΕΚ) αριθ. 320/2006, το εφαρμοστέο ποσοστό καθορίζεται σύμφωνα με τα κριτήρια που εκτίθενται στο παράρτημα VIII του παρόντος κανονισμού. Τα εν λόγω κράτη μέλη αναπροσαρμόζουν, για κάθε επιχείρηση στην οποία έχει χορηγηθεί ποσόστωση στην επικράτειά τους, το ποσοστό που προκύπτει από την εφαρμογή του παραρτήματος VIII κατ’ αναλογία των ποσοστώσεων που αποτέλεσαν το αντικείμενο αποποίησης από τη σχετική επιχείρηση στο πλαίσιο του καθεστώτος αναδιάρθρωσης, κατά τρόπον ώστε να παραμένει αμετάβλητη η συνολική μείωση των ποσοστώσεων στο κράτος μέλος, η οποία απορρέει από το ποσοστό που αναφέρεται στο δεύτερο εδάφιο.”

3) Το άρθρο 11 τροποποιείται ως εξής:

α) ο τίτλος αντικαθίσταται από τον ακόλουθο τίτλο :

“Άρθρο 11 Ανακατανομή των εθνικών ποσοστώσεων και μείωση ποσοστώσεων”

β) η ακόλουθη φράση προστίθεται στην παράγραφο 1 :

“Κατά τη μείωση αυτή, τα κράτη μέλη εφαρμόζουν αντικειμενικά κριτήρια που δεν εισάγουν διακρίσεις.”

γ) προστίθεται η ακόλουθη παράγραφος :

“4. Κατά παρέκκλιση της παραγράφου 3, όταν εφαρμόζεται το άρθρο 4α του κανονισμού (ΕΚ) αριθ. 320/2006 τα κράτη μέλη αναπροσαρμόζουν την ποσόστωση ζάχαρης που έχει χορηγηθεί στην επιχείρηση με την εφαρμογή της μείωσης που καθορίζεται στην παράγραφο 4 του εν λόγω άρθρου, εντός του ορίου του ποσοστού που καθορίζεται στη δεύτερη περίπτωση της παραγράφου 1 του εν λόγω άρθρου.”

4) Στο άρθρο 15 παράγραφος 1, το στοιχείο γ) αντικαθίσταται από το ακόλουθο:

“γ) ζάχαρης, ισογλυκόζης και σιροπιού ινουλίνης οι οποίες αποσύρονται από την αγορά σύμφωνα με τα άρθρα 19 και 19α και για τις οποίες δεν πληρούνται οι υποχρεώσεις που προβλέπονται στο άρθρο 19 παράγραφος 3.”

5) Το άρθρο 19 αντικαθίσταται από το ακόλουθο κείμενο:

“Άρθρο 19 Απόσυρση ζάχαρης

1. Για να διατηρηθεί η διαρθρωτική ισορροπία της αγοράς σε ένα επίπεδο τιμών κοντά στην τιμή αναφοράς και λαμβάνοντας υπόψη τις δεσμεύσεις της Κοινότητας που απορρέουν από τις συμφωνίες που συνάπτει σύμφωνα με το άρθρο 300 της Συνθήκης, η Επιτροπή είναι δυνατόν να αποφασίσει να αποσύρει από την αγορά, έως την έναρξη της επόμενης περιόδου εμπορίας, τις ποσότητες ζάχαρης ή ισογλυκόζης που παράγονται βάσει ποσοστώσεων, οι οποίες υπερβαίνουν το ανώτατο όριο που υπολογίζεται σύμφωνα με την παράγραφο 2.

2. Το ανώτατο όριο απόσυρσης που αναφέρεται στην παράγραφο 1 υπολογίζεται, για κάθε επιχείρηση στην οποία έχει χορηγηθεί ποσόστωση, πολλαπλασιάζοντας την ποσόστωσή της επί ένα συντελεστή, ο οποίος καθορίζεται σύμφωνα με τη διαδικασία που αναφέρεται στο άρθρο 39 παράγραφος 2 μέχρι τις 31 Οκτωβρίου της σχετικής περιόδου εμπορίας, βάσει των αναμενόμενων τάσεων στην αγορά κατά την διάρκεια της εν λόγω περιόδου εμπορίας.

3. Κάθε επιχείρηση στην οποία έχει χορηγηθεί ποσόστωση αποθεματοποιεί ιδίαις δαπάνες, κατά τη διάρκεια της περιόδου απόσυρσης, τις ποσότητες ζάχαρης που παράγονται βάσει ποσόστωσης και οι οποίες υπερβαίνουν το ανώτατο όριο που υπολογίζεται σύμφωνα με την παράγραφο 2.

Οι ποσότητες ζάχαρης ή ισογλυκόζης που αποσύρονται κατά τη διάρκεια μιας περιόδου εμπορίας θεωρούνται ως οι πρώτες ποσότητες που παράγονται βάσει της ποσόστωσης της επόμενης περιόδου εμπορίας. Ωστόσο, λαμβάνοντας υπόψη τις αναμενόμενες τάσεις της αγοράς ζάχαρης, μπορεί να αποφασιστεί, σύμφωνα με την διαδικασία του άρθρου 39 παράγραφος 2, να θεωρηθεί, για την τρέχουσα ή/και την επόμενη περίοδο εμπορίας, το σύνολο ή μέρος της αποσυρόμενης ζάχαρης ή ισογλυκόζης ως :

α) πλεόνασμα ζάχαρης ή πλεόνασμα ισογλυκόζης που διατίθεται για βιομηχανική ζάχαρη ή βιομηχανική ισογλυκόζη, ή

β) προσωρινή ποσόστωση παραγωγής, ένα μέρος της οποίας μπορεί να προορίζεται μόνο για εξαγωγές στο πλαίσιο δεσμεύσεων της Κοινότητας οι οποίες απορρέουν από συμφωνίες που συνάπτονται δυνάμει του άρθρου 300 της Συνθήκης.

4. Εάν ο εφοδιασμός της Κοινότητας σε ζάχαρη είναι ανεπαρκής, είναι δυνατόν να αποφασιστεί, σύμφωνα με τη διαδικασία του άρθρου 39 παράγραφος 2, ότι μια συγκεκριμένη ποσότητα της αποσυρθείσας ζάχαρης μπορεί να πωληθεί στην αγορά της Κοινότητας πριν από τη λήξη της περιόδου απόσυρσης.”

6) Προστίθεται το ακόλουθο άρθρο 19α :

“Άρθρο 19a Απόσυρση ζάχαρης κατά τις περιόδους εμπορίας 2007/2008, 2008/2009 και 2009/2010

1. Κατά παρέκκλιση του άρθρου 19 παράγραφος 2 και σύμφωνα με την διαδικασία του άρθρου 39 παράγραφος 2, η Επιτροπή μπορεί να αποφασίσει να καθορίσει τον συντελεστή που αναφέρεται στο άρθρο 19 παράγραφος 2 για τις περιόδους εμπορίας 2007/2008, 2008/2009 και 2009/2010 το αργότερο μέχρι τις 16 Μαρτίου της προηγούμενης περιόδου εμπορίας, λαμβάνοντας υπόψη το αποτέλεσμα της μείωσης, σε κάθε κράτος μέλος, της εθνικής ποσόστωσης ζάχαρης όπως καθορίζεται στο παράρτημα III του παρόντος κανονισμού σε σύγκριση με την έκδοση του παραρτήματος III εφαρμοστέου την 1η Ιουλίου 2006. Για τα κράτη μέλη που δεν ήταν μέλη της Κοινότητας την 1η Ιουλίου 2006, για τη σύγκριση πρέπει να ληφθεί υπόψη η έκδοση του παραρτήματος III όπως ίσχυε την ημερομηνία της προσχώρησής τους στην Κοινότητα.

Για την εφαρμογή του παρόντος άρθρου, το ποσοστό απόσυρσης για την περίοδο εμπορίας 2007/2008 το οποίο προβλέπεται στο άρθρο 1 παράγραφος 1 του κανονισμού (ΕΚ) αριθ. 290/2007* της Επιτροπής μετατρέπεται σε συντελεστή 0,865.

2. Βάσει επικαιροποιημένων στοιχείων σχετικά με τις τάσεις της αγοράς, είναι δυνατόν να αποφασιστεί, μέχρι τις 31 Οκτωβρίου της σχετικής περιόδου εμπορίας και σύμφωνα με την διαδικασία που προβλέπεται στο άρθρο 39 παράγραφος 2, μείωση του συντελεστή που καθορίζεται σύμφωνα με την παράγραφο 1 του παρόντος άρθρου.

3. Οι συντελεστές που προβλέπονται στο άρθρο 19 παράγραφος 2 και στις παραγράφους 1 και 2 του παρόντος άρθρου δεν ισχύουν, κατά τη σχετική περίοδο εμπορίας, για επιχείρηση η οποία, σύμφωνα με το άρθρο 3 παράγραφος 1 στοιχεία α) ή β) του κανονισμού (ΕΚ) αριθ. 320/2006 αποποιείται, με ισχύ από την επόμενη περίοδο εμπορίας, τη συνολική ποσόστωση που της έχει χορηγηθεί.

4. Για τα κράτη μέλη των οποίων η εθνική ποσόστωση ζάχαρης έχει μειωθεί στο πλαίσιο της αποποίησης ποσοστώσεων κατά την έννοια του άρθρο 3 του κανονισμού (ΕΚ) αριθ. 320/2006, οι συντελεστές που έχουν καθοριστεί σύμφωνα με το άρθρο 19 παράγραφος 2 ή με τις παραγράφους 1 και 2 του παρόντος άρθρου αναπροσαρμόζονται σύμφωνα με το παράρτημα IX του παρόντος κανονισμού.

Τα εν λόγω κράτη μέλη αναπροσαρμόζουν, για κάθε επιχείρηση στην επικράτειά τους στην οποία έχει χορηγηθεί ποσόστωση ζάχαρης, τον συντελεστή που προκύπτει από την εφαρμογή του παραρτήματος IX κατ’ αναλογία των ποσοστώσεων που αποτέλεσαν το αντικείμενο αποποίησης από τη σχετική επιχείρηση στο πλαίσιο του καθεστώτος αναδιάρθρωσης, κατά τρόπον ώστε να παραμένει αμετάβλητος ο εφαρμοζόμενος συντελεστής για το εν λόγω κράτος μέλος στο σύνολό του, όπως ορίζεται στο παράρτημα IX.

* ΕΕ L 78 της 17.3.2007, σ. 20.”

7) Στο άρθρο 29 παράγραφος 1, το πρώτο εδάφιο αντικαθίσταται από το ακόλουθο κείμενο :

“Οι παραδοσιακές ανάγκες εφοδιασμού σε ζάχαρη για ραφινάρισμα, εκφραζόμενες ως λευκή ζάχαρη, ορίζονται για την Κοινότητα σε 2 324 735 τόνους ανά περίοδο εμπορίας.”

8) Στο παράρτημα V σημείο VI, η αναφορά στο άρθρο 10 παράγραφος 3 αντικαθίσταται από αναφορά στο άρθρο 10 παράγραφος 2.

9) Το κείμενο του παραρτήματος του παρόντος κανονισμού προστίθεται ως παραρτήματα VIII και IX.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

“ΠΑΡΑΡΤΗΜΑ VIII

ΥΠΟΛΟΓΙΣΜΟΣ ΤΟΥ ΕΦΑΡΜΟΣΤΕΟΥ ΠΟΣΟΣΤΟΥ ΣΤΑ ΚΡΑΤΗ ΜΕΛΗ ΓΙΑ ΤΑ ΟΠΟΙΑ ΜΕΙΩΘΗΚΕ Η ΕΘΝΙΚΗ ΠΟΣΟΣΤΩΣΗ

1. Για τον υπολογισμό που εκτίθεται στο σημείο 2, ισχύουν οι ακόλουθοι ορισμοί :

α) “εφαρμοστέο ποσοστό” : το ποσοστό που εφαρμόζεται σε κάθε κράτος μέλος στις ποσοστώσεις κάθε επιχείρησης

β) “κοινό ποσοστό” : το κοινό ποσοστό που καθόρισε η Επιτροπή σύμφωνα με το άρθρο 10 παράγραφος 2 πρώτο εδάφιο

γ) “μείωση” : ο αριθμός που προκύπτει από τη διαίρεση των συνολικών ποσοστώσεων που αποτέλεσαν το αντικείμενο αποποίησης στο κράτος μέλος δια των εθνικών ποσοστώσεων που καθορίζονται στο παράρτημα III του παρόντος κανονισμού, στην έκδοση που ίσχυε την 1η Ιουλίου 2006. Για τα κράτη μέλη που δεν ήταν μέλη της Κοινότητας την 1η Ιουλίου 2006, η αναφορά στο παράρτημα III αφορά την έκδοση που ίσχυε κατά την ημερομηνία της προσχώρησής τους στην Κοινότητα.

2. Το εφαρμοστέο ποσοστό είναι ίσο με το κοινό ποσοστό πολλαπλασιαζόμενο επί 1 – [(1/0,6) x τη μείωση].

Όταν το αποτέλεσμα είναι μικρότερο από μηδέν, το εφαρμοστέο ποσοστό ισούται με μηδέν.

ΠΑΡΑΡΤΗΜΑ IX

ΥΠΟΛΟΓΙΣΜΟΣ ΤΟΥ ΕΦΑΡΜΟΣΤΕΟΥ ΣΥΝΤΕΛΕΣΤΗ ΣΤΑ ΚΡΑΤΗ ΜΕΛΗ ΓΙΑ ΤΑ ΟΠΟΙΑ ΜΕΙΩΘΗΚΕ Η ΕΘΝΙΚΗ ΠΟΣΟΣΤΩΣΗ ΖΑΧΑΡΗΣ

1. Για τους υπολογισμούς που εκτίθενται στα σημεία 2 και 3, ισχύουν οι ακόλουθοι ορισμοί :

α) “εφαρμοστέος συντελεστής” : ο εφαρμοστέος συντελεστής σε κάθε κράτος μέλος στις ποσοστώσεις κάθε επιχείρησης

β) “μείωση” : ο αριθμός που προκύπτει από τη διαίρεση των συνολικών ποσοστώσεων ζάχαρης που αποτέλεσαν το αντικείμενο αποποίησης στο κράτος μέλος, περιλαμβανομένων των ποσοτήτων που αποτέλεσαν το αντικείμενο αποποίησης κατά την περίοδο εμπορίας για την οποία ισχύει η απόσυρση, δια των εθνικών ποσοστώσεων ζάχαρης που καθορίζονται στο παράρτημα III του παρόντος κανονισμού, στην έκδοση που ισχύει την 1η Ιουλίου 2006. Για τα κράτη μέλη που δεν ήταν μέλη της Κοινότητας την 1η Ιουλίου 2006, κατά τον υπολογισμό πρέπει να λαμβάνεται υπόψη η έκδοση του παραρτήματος III που ίσχυε κατά την ημερομηνία της προσχώρησής τους στην Κοινότητα

γ) “συντελεστής” : ο συντελεστής που καθορίζει η Επιτροπή σύμφωνα με το άρθρο 19 παράγραφος 2 ή το άρθρο 19α παράγραφοι 1 και 2.

2. Για την περίοδο εμπορίας 2007/2008, ο εφαρμοστέος συντελεστής είναι ίσος με τον συντελεστή προσαυξημένο κατά [(1/0,5) x τη μείωση] x (1 – τον συντελεστή).

Όταν το αποτέλεσμα είναι μεγαλύτερο από 1, ο εφαρμοστέος συντελεστής ισούται με 1.

3. Για τις περιόδους εμπορίας 2008/2009 και 2009/2010, ο εφαρμοστέος συντελεστής είναι ίσος με τον συντελεστή προσαυξημένο κατά [(1/0,6) x τη μείωση] x (1 – τον συντελεστή).

Όταν το αποτέλεσμα είναι μεγαλύτερο από 1, ο εφαρμοστέος συντελεστής ισούται με 1.”

ΔΗΜΟΣΙΟΝΟΜΙΚΟ ΔΕΛΤΙΟ |

: |

1. | ΚΟΝΔΥΛΙ : (ονοματολογία 2007): 05 02 05 05 02 16 680 | ΠΙΣΤΩΣΕΙΣ: (προϋπολογισμός 2007): 323 εκατ. ευρώ p.m. εκατ. ευρώ p.m. εκατ. ευρώ |

2. | ΟΝΟΜΑΣΙΑ ΤΟΥ ΜΕΤΡΟΥ : – Κανονισμός του Συμβουλίου σχετικά με την τροποποίηση του κανονισμού (ΕΚ) αριθ. 320/2006 του Συμβουλίου για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα – Κανονισμός του Συμβουλίου σχετικά με την τροποποίηση του κανονισμού (ΕΚ) αριθ. 318/2006 για την κοινή οργάνωση των αγορών στον τομέα της ζάχαρης |

3. | ΝΟΜΙΚΗ ΒΑΣΗ : Άρθρα 36 και 37 της συνθήκης ΕΚ |

4. | ΣΤΟΧΟΙ ΤΟΥ ΜΕΤΡΟΥ : – βελτίωση του καθεστώτος εκούσιας αναδιάρθρωσης στον τομέα της ζάχαρης και δημιουργία περαιτέρω κινήτρων για τη συμμετοχή στο εν λόγω καθεστώς – διαφύλαξη της διαρθρωτικής ισορροπίας της αγοράς με τη βελτίωση των κανόνων για την προσωρινή απόσυρση ζάχαρης κατά τις περιόδους εμπορίας 2007/08, 2008/09, 2009/10. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατ. ευρώ) | ΤΡΕΧΟΝ ΟΙΚΟΝ. ΕΤΟΣ 2007 (εκατ. ευρώ) | ΕΠΟΜΕΝΟ ΟΙΚΟΝ. ΕΤΟΣ 2008 (εκατ. ευρώ) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ – ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ / ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΤΟΥΣ ΑΛΛΟΥΣ ΤΟΜΕΙΣ | – | + 332 |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ / ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – | – 204 |

2009 | 2010 | 2011 | 2012 |

5.0.1 | ΠΡΟΒΛΕΨΕΙΣ ΔΑΠΑΝΩΝ | 62 | – | – | – |

5.1.1 | ΠΡΟΒΛΕΨΕΙΣ ΕΣΟΔΩΝ | – 136 |

5.2 | TΡΟΠΟΣ ΥΠΟΛΟΓΙΣΜΟΥ : Βλέπε υπολογισμούς στο παράρτημα |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ / ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ / ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ / ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ / ΟΧΙ |

ΠΑΡΑΤΗΡΗΣΕΙΣ : Η αρχή της αυτοχρηματοδότησης του προσωρινού ταμείου αναδιάρθρωσης εξακολουθεί να ισχύει στο πλαίσιο των νέων αυτών κανόνων. Η χορήγηση κάθε ενίσχυσης που προβλέπεται στον κανονισμό (ΕΚ) αριθ. 320/2006 του Συμβουλίου είναι δυνατή μόνον εντός των ορίων των διαθέσιμων πιστώσεων του ταμείου. Προσομοίωση της χρηματοοικονομικής κατάστασης του ταμείου στο πλαίσιο των νέων αυτών κανόνων προβλέπεται στο παράρτημα (σημείο 5). Ο κανονισμός (ΕΚ) αριθ. 318/2006 του Συμβουλίου αποβλέπει στη βελτίωση της ισορροπίας στην αγορά σε περίπτωση δυνητικού πλεονάσματος ζάχαρης στην εγχώρια αγορά και, ως εκ τούτου, δεν συνεπάγεται πρόσθετες δαπάνες για τον προϋπολογισμό. |

ΠΑΡΑΡΤΗΜΑ |

1 – Προβλεπόμενοι διαθέσιμοι πόροι στο ταμείο αναδιάρθρωσης στο τέλος της περιόδου εμπορίας 2007/08 (ισχύον καθεστώς) |

(σε εκατ. ευρώ) |

Δαπάνες | Έσοδα | Υπόλοιπο | Σωρευτικό υπόλοιπο |

Περίοδος εμπορίας 2006/07 | 1 358 | 2 145 | 787 |

Περίοδος εμπορίας 2007/08 | 573 | 2 866 | 2 293 | 3 080 |

2 – Κόστος της απαλλαγής από την εισφορά του 2007/08 για τις αποσυρόμενες ποσότητες (σε περίπτωση αποποίησης ποσοστώσεων κατά την περίοδο 2008/09 τουλάχιστον ίσων με τις αποσυρόμενες ποσότητες) |

Μέγιστη μείωση της εισφοράς κατά τη διάρκεια της περιόδου εμπορίας 2007/08 = 173,8 €/τ x 12% x 16,1 εκατ. τ: περίπου 340 εκατ. ευρώ |

Η απαλλαγή αυτή αναμένεται ότι θα έχει επιπτώσεις: |

– τον Μάρτιο 2008 (προϋπολογισμός 2008) για την καταβολή της 1ης δόσης (60%) του προσωρινού ποσού στο πλαίσιο της αναδιάρθρωσης: 340*60% = 204 εκατ. ευρώ |

– το Νοέμβριο 2008 (προϋπολογισμός 2009) για την καταβολή της 2ης δόσης (40%) του προσωρινού ποσού στο πλαίσιο της αναδιάρθρωσης: 340*40% = 136 εκατ. ευρώ |

Σωρευτικό υπόλοιπο κατά το τέλος της περιόδου εμπορίας 2007/08: 3 080 – 340 = 2 740 εκατ. ευρώ |

3 – Κόστος της αναδρομικής αύξησης κατά τα έτη 1 και 2 του μεριδίου που αντιστοιχεί στους καλλιεργητές ζαχαροτεύτλων |

Κόστος του μέτρου : περίπου 373 εκατ. ευρώ (βλ. αναλυτικούς υπολογισμούς κατωτέρω) |

Σωρευτικό υπόλοιπο κατά το τέλος της περιόδου εμπορίας 2007/08 : 2 740 – 373 = 2 367 εκατ. ευρώ |

4 – Κόστος της αναδρομικής αύξησης κατά τα έτη 1 και 2 του μεριδίου που αντιστοιχεί στις επιχειρήσεις |

Κόστος του μέτρου : περίπου 22 εκατ. ευρώ (βλ. αναλυτικούς υπολογισμούς κατωτέρω) |

Σωρευτικό υπόλοιπο κατά το τέλος της περιόδου εμπορίας 2007/08 : 2 367 – 22 = €2 345 εκατ. ευρώ |

Οι αναδρομικές αυτές πληρωμές ανέρχονται (καλλιεργητές ζαχαροτεύτλων + επιχειρήσεις): |

291 εκατ. ευρώ | για την περίοδο εμπορίας 2006/2007. Είναι πολύ πιθανό να επαναληφθούν κατά το οικονομικό έτος 2008 |

104 εκατ. ευρώ | για την περίοδο εμπορίας 2007/2008. Οι επιπτώσεις αφορούν : |

τον Ιούνιο 2008 (προϋπολογισμός 2008) για 40%: | 41 εκατ. ευρώ |

τον Νοέμβριο 2008 (προϋπολογισμός 2009) για 60%: | 62 εκατ. ευρώ |

5 – Προσομοίωση της κατάστασης του ταμείου με 625 ευρώ/τ για την εγκατάλειψη ποσοστώσεων κατά την περίοδο εμπορίας 2008/2009, εκ των οποίων 10% για τους καλλιεργητές ζαχαροτεύτλων + συμπληρωματική ενίσχυση ύψους 237,5 ευρώ/τ για τους καλλιεργητές ζαχαροτεύτλων |

Το συνολικό ποσό του ταμείου θα δαπανηθεί πλήρως με περίπου 3,85 εκατ. τόνους ποσοστώσεων που θα αποτελέσουν το αντικείμενο αποποίησης κατά το έτος 3 (εναπομένον υπόλοιπο: περίπου 54 εκατ. ευρώ μόνο) |

εκατ. ευρώ | Δαπάνες | Έσοδα | Υπόλοιπο | Σωρευτικό υπόλοιπο |

Περίοδος εμπορίας 2006/07 | 1 649 | 2 145 | 496 |

Περίοδος εμπορίας 2007/08 | 677 | 2 526 | 1 849 | 2 345 |

Περίοδος εμπορίας 2008/09 | 3 730 | 1 439 | –2 291 | 54 |

Περίοδος εμπορίας 2009/10 | καμία εισφορά | 0 | 54 |

Σύνολο | 6 056 | 6 110 | 54 |

Αναλυτικοί υπολογισμοί |

Κόστος της αναδρομικής εφαρμογής όσον αφορά την ενίσχυση στους καλλιεργητές ζαχαροτεύτλων |

Ενίσχυση στους καλλιεργητές ζαχαροτεύτλων 2008/09 (α) | 62,5 | = 10%*625 €/t |

Συμπληρωματική ενίσχυση για τους καλλιεργητές ζαχαροτεύτλων (β) | 237,5 |

Συνολικό ποσό για τους καλλιεργητές ζαχαροτεύτλων: (α) + (β) | 300 |

=> % της ενίσχυση αναδιάρθρωσης 2006/07 (730 ευρώ/τ) | 41,10 |

στόχος: | 41,10% |

2006/07 | Διαπιστωθέν ποσοστό | Διαφορά με τον στόχο | Σχετικές ποσότητες (σε τόνους) | Κόστος της αναδρομικής εφαρμογής: ποσοστό της διαφοράς x ποσότητες x ενίσχυση αναδιάρθρωσης 2006/07 |

IR | 32,3** | 8,80 | 199 260 | 12 794 485 |

SV | 12,5 | 28,60 | 42 562 | 8 884 818 |

IT | 10 | 31,10 | 778 737,2 | 176 773 344 |

ES - Linares | 10 | 31,10 | 75 325 | 17 098 775 |

ES - Ciudad Real | 15 | 26,10 | 17 793,5 | 3 389 662 |

PT | 10 | 31,10 | 35 218 | 2 798 070 |

BE-NL ινουλίνη * | 10 | 31,10 | 296 195,8 | 50 427 335 |

FR ινουλίνη * | 10 | 31,10 | 24 521 | 5 566 267 |

σύνολο | 277 732 755 |

* Δεδομένου ότι δεν υπάρχουν διαθέσιμα στοιχεία όσον αφορά το μέρος που δόθηκε στους καλλιεργητές ζαχαροτεύτλων και στους υπεργολάβους μηχανημάτων, εφαρμόστηκε το ελάχιστο ποσοστό 10% |

** Τα στοιχεία δεν είναι οριστικά |

στόχος: | 41,10% |

2007/08 | Διαπιστωθέν ποσοστό | Διαφορά με τον στόχο | Σχετικές ποσότητες (σε τόνους) | Κόστος της αναδρομικής εφαρμογής: ποσοστό της διαφοράς x ποσότητες x ενίσχυση αναδιάρθρωσης 2007/08 |

IT | 10 | 31,10 | 24 860,499 | 5 643 333 |

PT | 28 | 13,10 | 19 500 | 1 864 200 |

ES - Linares | 10 | 31,10 | 12 186,6 | 2 766 358 |

ES - Ciudad Real | 15 | 26,10 | 4 492,2 | 855 764 |

FI | 17 | 24,10 | 56 087 | 9 865 703 |

HU | 27 | 14,10 | 108 093 | 11 122 770 |

CZ | 29,3 | 11,80 | 102 472,793 | 8 823 932 |

SK | 20 | 21,10 | 70 133 | 10 800 482 |

EL | 17 | 24,10 | 158 800 | 20 949 690 |

SL | 10 | 31,10 | 52 973 | 12 024 871 |

LV | 20 | 21,10 | 66 505 | 10 241 770 |

Το ελάχιστο αυτό ποσοστό 10% δεν αφορά την ισογλυκόζη | σύνολο | 94 958 874 |

Σύνολο για τις 2 περιόδους εμπορίας: | 372 691 629 |

Κόστος της αναδρομικής εφαρμογής όσον αφορά την ενίσχυση στις επιχειρήσεις |

Μερίδιο που αντιστοιχεί στις επιχειρήσεις για την περίοδο εμπορίας 2008/2009 = 90%*625 = 562,5 ευρώ/τόνο | στόχος: 562,5 |

2006/07 | Διαπιστωθέν ποσοστό | Εισπραχθέν ποσό ανά τόνο = διαπιστωθέν ποσοστό x ενίσχυση αναδιάρθρωσης 2006/07 | Στόχος | Κόστος αναδρομικής εφαρμογής = διαφορά μεταξύ του στόχους και του πραγματικά εισπραχθέντος ποσού x σχετικές ποσότητες |

IR | 67,7 | 494,21 | 562,5 | 13 607 465 |

SV | 87,5 | 638,75 | 562,5 | 0 |

IT | 90 | 657 | 562,5 | 0 |

ES - Linares | 90 | 657 | 562,5 | 0 |

ES - Ciudad Real | 85 | 620,5 | 562,5 | 0 |

PT | 90 | 229,95 | 196,875* | 0 |

BE-NL ινουλίνη | 90 | 492,75 | 421,875** | 0 |

FR ινουλίνη | 90 | 657 | 562,5 | 0 |

Δεν αφορά την ισογλυκόζη | σύνολο | 13 607 465 |

* Χωρίς διάλυση των εγκαταστάσεων παραγωγής (άρθρο 3 παράγραφος 5 στοιχείο γ) του κανονισμού (ΕΚ) αριθ. 320/2006) ** Μερική διάλυση των εγκαταστάσεων παραγωγής (άρθρο 3 παράγραφος 5 στοιχείο β) του κανονισμού (ΕΚ) αριθ. 320/2006) |

2007/08 | Διαπιστωθέν ποσοστό | Εισπραχθέν ποσό ανά τόνο = διαπιστωθέν ποσοστό x ενίσχυση αναδιάρθρωσης 2007/08 | Στόχος | Κόστος αναδρομικής εφαρμογής = διαφορά μεταξύ του στόχου και του πραγματικά εισπραχθέντος ποσού x σχετικές ποσότητες |

IT | 90 | 657 | 562,5 | 0,00 |

PT | 72 | 525,6 | 562,5 | 719 550,00 |

ES - Linares | 90 | 657 | 562,5 | 0,00 |

ES - Ciudad Real | 85 | 620,5 | 562,5 | 0,00 |

FI | 83 | 605,9 | 562,5 | 0,00 |

HU | 73 | 532,9 | 562,5 | 3 199 552,80 |

CZ | 70,7 | 516,11 | 562,5 | 4 753 712,87 |

SK | 80 | 584 | 562,5 | 0,00 |

EL | 83 | 454,425 | 421,875** | 0,00 |

SL | 90 | 657 | 562,5 | 0,00 |

LV | 80 | 584 | 562,5 | 0,00 |

Δεν αφορά την ισογλυκόζη | σύνολο | 8 672 816 |

** Μερική διάλυση των εγκαταστάσεων παραγωγής (άρθρο 3 παράγραφος 5 στοιχείο β) του κανονισμού (ΕΚ) αριθ. 320/2006) | Σύνολο για τις 2 περιόδους εμπορίας: | 22 280 281 |

Σύνολο για την περίοδο εμπορίας 2006/2007 (καλλιεργητές ζαχαροτεύτλων + επιχειρήσεις): | 291 340 221 | € |

Σύνολο για την περίοδο εμπορίας 2007/2008 (καλλιεργητές ζαχαροτεύτλων + επιχειρήσεις): | 103 631 689 | € |

Προσομοίωση για την περίοδο εμπορίας 2008/2009 Δαπάνες | Έσοδα |

Υπόθεση: ποσοστώσεις που αποτέλεσαν το αντικείμενο αποποίησης 2008/09 – σε τόνους | 3 850 000 | Ποσοστώσεις ζάχαρης στο τέλος της περιόδου εμπορίας 2007/08 (α) | 16 108 940,8 |

Ενίσχυση αναδιάρθρωσης – μερίδιο που αντιστοιχεί στις επιχειρήσεις – σε εκατ. ευρώ (α) | 2 101 | Υπόθεση: ποσοστώσεις που αποτέλεσαν το αντικείμενο αποποίησης (β) | 3 850 000 |

Ενίσχυση αναδιάρθρωσης – μερίδιο που αντιστοιχεί στους καλλιεργητές ζαχαροτεύτλων – σε εκατ. ευρώ (β) | 1 120 | Προσωρινό ποσό στο πλαίσιο της αναδιάρθρωσης (γ) | 113,3 ευρώ/τ |

Ενίσχυση διαφοροποίησης – σε εκατ. ευρώ (γ) | 361 | Έσοδα όσον αφορά τη ζάχαρη – σε εκατ. ευρώ (δ) = (α – β)*γ | 1 389 |

Πρόσθετη ενίσχυση διαφοροποίησης – σε εκατ. ευρώ (δ) | 148 | Ποσοστώσεις Ισογλυκόζης κατά το τέλος της περιόδου εμπορίας 2007/08 (ε) | 880 092,8 |

Προσωρινό ποσό στο πλαίσιο της αναδιάρθρωσης (στ) | 56,65 ευρώ/τ |

Έσοδα όσον αφορά την ισογλυκόζη– εκατ. ευρώ (ζ) = (ε)*(στ) | 50 |

ΣΥΝΟΛΟ: (α) + (β) + (γ) + (δ) | 3 730 | Συνολικά έσοδα 2008/2009: (δ)+(ζ) | 1 439 |

[pic][pic][pic]

[1] Η δυνατότητα να επιτραπεί στα κράτη μέλη, σε συμφωνία με τους καλλιεργητές, να μειώσουν την ποσόστωση μιας επιχείρησης έως και κατά 25% και να αποποιηθούν την ποσόστωση αυτή στο πλαίσιο του ταμείου αναδιάρθρωσης έχει αποτελέσει αντικείμενο ανάλυσης.

[2] ΕΕ L 58 της 28.2.2006, σ. 48.

[3] ΕΕ L 58 της 28.2.2006, σ. 1.

[4] ΕΕ C …, της …, σ. ….

[5] ΕΕ L 58 της 28.2.2006, σ. 42.

[6] ΕΕ L 58 της 28.2.2006, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. …/2007 (ΕΕ L …, της …, σ. …).

[7] ΕΕ C … της …, σ. ….

[8] ΕΕ L 58 της 28.2.2006, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 247/2007 (ΕΕ L 69 της 9.3.2007, σ. 3).

[9] ΕΕ L 58 της 28.2.2006, σ. 42. Κανονισμός όπως τροποποιήθηκε με τον κανονισμό (ΕΚ) αριθ. …/2007 (ΕΕ L …).

[10] ΕΕ L 78 της 17.3.2007, σ. 20.